  Майя Бывальцева 15-тӥ толшоре Удмуртиын калык сиён-юонъя «Пельняньлэн дунневыл нуналэз» фестиваль улсын «Юмшан» но «Рэпушки» ӵектосъёсы пыриськон понна куриськонъёсты кутон кутскиз, иворто ужрадэз радъясьёс. «Юмшан» - удмурт шудонъёслэн выль историзы. Пыриськисьёс йӧскалык крезьгурен, фольклорен, йылолъёсын тодматскозы, адӟозы, вашкала шудонъёс али но пиналъёсты шумпотто шуыса. Удмуртъёслэн тужгес шулдыр шудонъёсы крезьгурен герӟаськемын. Соос пӧлы пыро «Небыльток», «Ӟазег уя, ӵӧж уя», «Капкаен шудон» но мукетъёсыз. Шудонъёсты котькудаз азбарын яке стадионын ортчытыны луэ, калыклэн мылкыдызъя. Ӵектосэ пыриськон понна куриськонэз 25-тӥ толшорозь фестивальлэн  сётоно. 28-тӥ толшоре радъясьёс 5 интыосты шараялозы, отын 1-8 тулыспалэ шудонъёс ортчозы. «Рэпушки» - крезьгуро ӵектос, со пӧртэм поколениослэн кырӟан искусствозылэсь огкадьзэ возьматыны кулэ. Отчы вашкала сямен яке «рэп» амалэн оген, кыкен кырӟасьёс, группаос пыриськыны быгато. Возьматонэ такмакъёс но рэп пыртэмын луыны быгато. Таиз вожвылъяськон кык люкетэн ортчоз. Нырысетӥез, 15 толшорысен 1-тӥ тулыспалозь, онлайн амалэн. Крезьгуро ужъёсын видеоез фестивальлэн info@pelmenfest.ru почтаяз лэзёно яке  вотэсысь огинэ интыяно. Пыриськисьёс быдэн 2 уж келяны кулэ (котькудӥз 2 минутозь). Возьматонъёсты удысужлыко (профессиональной) жюри но онлайн учкисьёс дунъялозы. Устоосыз кырӟасьёс ӵектослэн кыкетӥ люкетаз потозы. Кыкетӥ, йылпумъян, люкетэз 9-тӥ тулыспалэ ортчоз. Отчы шедемъёс фестивальлэн валтӥсь сцена вылаз гала-концертэ пыриськозы. Жюри вормисьёсты но призёръёсты быръёз, собере вормисьёсты пусъён ортчоз. «Пельняньлэн дунневыл нуналэз» Удмуртиын 1-9 тулыспалэ ортчоз. Туэ со Выль историез кылдытоз. Фестивальлэн валтӥсь темаез – выжыослэн кусыпъёссы. Радъясьёс оско: вань вылез – со умой вунэтэм вашкалаез. Одӥг йылол но, история яке рецепт уг ышо, соос кӧня ке воштӥсько но туала егитъёслы валамон выль «шрифт» басьто. Фестиваль улсын пӧранъя но творчествоя мастер-классъёс, вожвылъяськонъёс, ӵошатсконъёс, фолк-фестиваль, сиён-юонэн но чеберлыко киужъёсын вузкарон-адӟытон, «Зарни пельнянь» йӧскалык премиез сётон но трос мукет ужрадъёс ортчозы. ВАТСАН Удмурт йӧскалык лулчеберетэз вӧлмытон, элькунмес палэнын тодмо карон вылысь но «Удмуртия – пельняньлэн дорез!» брендэз азинтон улсын «Пельняньлэн дунневыл нуналэз» 2015-тӥ арысен котькуд ар радъяське. Фестиваль Russian Event Awards но Eventиада Awards йӧскалык премиослэн азвесь призёрез. 2018-тӥ арын «Пельняньлэн дунневыл нуналэз» Россиын сиён-юонлы сӥзем тол фестивальёс пӧлын, ТурСтат агентстволэн рейтингезъя, нырысетӥ инты басьтӥз. Тегъёс: Мерлык Лулчеберет Ижкар Удмуртия крезьгур шудонъёс Пельняньлэндунневылнуналэз  